KOMISIJOS REGLAMENTAS (EB) Nr. 2017/2006
2006 m. gruodžio 20 d.
iš dalies keičiantis Tarybos reglamentą (EB) Nr. 51/2006 dėl Esmarko menkučių išteklių sužvejojamo kiekio apribojimų TJTT II a (EB vandenys), III a ir IV (EB vandenys) zonose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. gruodžio 22 d. Tarybos reglamentą (EB) Nr. 51/2006, nustatantį 2006 m. Bendrijos vandenyse ir vandenyse, kuriuose privaloma nustatyti žvejybos apribojimus, žvejojantiems Bendrijos laivams taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo 5 straipsnio 7 dalį;
kadangi:
(1)
Remdamasi Reglamento (EB) Nr. 51/2006 5 straipsnio 7 dalimi, Komisija gali persvarstyti Esmarko menkučių išteklių sužvejojamo kiekio apribojimus TJTT II a (EB vandenys), III a ir IV (EB vandenys) zonose atsižvelgdama į 2006 m. pirmoje pusėje surinktą mokslinę informaciją.
(2)
Remiantis mokslinėmis Tarptautinės jūrų tyrinėjimo tarybos (TJTT) ir Žuvininkystės mokslo, technikos ir ekonomikos komiteto (ŽMTEK) rekomendacijomis, Komisijos reglamente (EB) Nr. 1259/2006, iš dalies keičiančiame Tarybos reglamentą (EB) Nr. 51/2006 (2), buvo nustatyti naujieji Esmarko menkučių išteklių sužvejojimo apribojimai TJTT II a (EB vandenys), III a ir IV (EB vandenys) zonose.
(3)
Esmarko menkutė yra Šiaurės jūroje esantys ištekliai, kuriais dalijamasi su Norvegija, bet kurie nėra abiejų Šalių bendrai valdomi.
(4)
Po Reglamento (EB) Nr. 1259/2006 priėmimo Bendrija konsultavosi su Norvegija, tačiau konsultacijos nesibaigė Norvegijos ir Bendrijos susitarimu dėl šių išteklių paskirstymo būdo 2006 m.
(5)
Nesant šių išteklių paskirstymo būdo tarp Norvegijos ir Bendrijos ir pripažįstant faktą, kad Norvegija turėtų galėti žvejoti dalį TJTT ir ŽMTEK rekomenduoto BLS, Bendrija turėtų nustatyti Bendrijos autonominį sužvejojimo kiekio apribojimą, kuris būtų mažesnis už rekomenduojamą BLS.
(6)
Bendrijos autonominis sužvejojimo kiekio apribojimas turėtų būti 75 % rekomenduojamo BLS. Tokia dalis atitinka per pastaruosius penkerius metus visų pagautų šių išteklių kiekio Bendrijos dalį ir pagal pastarųjų metų stebėsenos duomenis apytikriai apskaičiuotą zonos priskyrimą. Tačiau toks požiūris neturėtų daryti įtakos Bendrijos pozicijai visų būsimų derybų su Norvegija dėl paskirstymo metu.
(7)
Todėl Reglamento (EB) Nr. 51/2006 IA priedas turėtų būti atitinkamai iš dalies pakeistas.
(8)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 51/2006 IA priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 20 d.